Document ID: 32005L0066

ΟΔΗΓΊΑ 2005/66/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 26ης Οκτωβρίου 2005
σχετικά με τη χρήση συστημάτων μετωπικής προστασίας στα οχήματα με κινητήρα και με την τροποποίηση της οδηγίας 70/156/ΕΟΚ του Συμβουλίου
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,
την πρόταση της Επιτροπής,
τη γνώμη της Ευρωπαϊκής Οικονομικής και Κοινωνικής Επιτροπής (1),
Αποφασίζοντας σύμφωνα με τη διαδικασία που προβλέπεται στο άρθρο 251 της συνθήκης (2),
Εκτιμώντας τα ακόλουθα:
(1)
Τα συστήματα που προβλέπουν πρόσθετη μετωπική προστασία των οχημάτων με κινητήρα χρησιμοποιούνται ολοένα περισσότερο τα τελευταία έτη. Ορισμένα από τα συστήματα αυτά παρουσιάζουν κινδύνους για την ασφάλεια των πεζών και άλλων χρηστών των οδών στην περίπτωση σύγκρουσης. Συνεπώς, απαιτούνται μέτρα για να διαφυλαχθεί το κοινό από τους εν λόγω κινδύνους.
(2)
Τα συστήματα μετωπικής προστασίας είτε παρέχονται ως αρχικός εξοπλισμός που έχει τοποθετηθεί σε όχημα είτε διατίθενται στην αγορά ως χωριστές τεχνικές μονάδες. Οι τεχνικές απαιτήσεις για την έγκριση τύπου οχημάτων με κινητήρα όσον αφορά τυχόν συστήματα μετωπικής προστασίας που τοποθετούνται στα οχήματα, θα πρέπει να εναρμονισθούν προκειμένου να προληφθεί η θέσπιση απαιτήσεων που ποικίλλουν από το ένα κράτος μέλος στο άλλο και να εξασφαλισθεί η ορθή λειτουργία της εσωτερικής αγοράς. Για τους ίδιους λόγους, είναι απαραίτητο να εναρμονισθούν οι τεχνικές απαιτήσεις για την έγκριση τύπου των συστημάτων μετωπικής προστασίας ως χωριστών τεχνικών μονάδων κατά την έννοια της οδηγίας 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (3).
(3)
Είναι αναγκαίος ο έλεγχος της χρήσης των συστημάτων μετωπικής προστασίας και η θέσπιση απαιτήσεων σχετικά με τις δοκιμές, την κατασκευή και την εγκατάσταση τις οποίες πρέπει να τηρεί κάθε σύστημα μετωπικής προστασίας, το οποίο είτε τοποθετείται στο όχημα ως αρχικός εξοπλισμός είτε διατίθεται στην αγορά ως χωριστή τεχνική μονάδα. Οι δοκιμές θα πρέπει να απαιτούν τη σχεδίαση των συστημάτων μετωπικής προστασίας κατά τρόπο που να βελτιώνει την ασφάλεια των πεζών και να περιορίζει τον αριθμό των τραυματισμών.
(4)
Αυτές οι απαιτήσεις θα πρέπει επίσης να εξετασθούν στο πλαίσιο της προστασίας των πεζών και άλλων ευάλωτων χρηστών των οδών και σε σχέση με την οδηγία 2003/102/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, σχετικά με την προστασία πεζών και άλλων ανεπαρκώς προστατευόμενων χρηστών των οδών στην περίπτωση σύγκρουσης με μηχανοκίνητο όχημα (4). Η παρούσα οδηγία θα πρέπει να αναθεωρηθεί υπό το πρίσμα περαιτέρω έρευνας και εμπειρίας που αποκτήθηκαν κατά τη διάρκεια των πρώτων τεσσάρων ετών εφαρμογής της.
(5)
Η παρούσα οδηγία είναι μια από τις επιμέρους οδηγίες που εμπίπτει στο πλαίσιο της διαδικασίας έγκρισης τύπου ΕΚ, που θεσπίσθηκε με την οδηγία 70/156/ΕΟΚ.
(6)
Η Επιτροπή θα πρέπει να παρακολουθεί τον αντίκτυπο της παρούσας οδηγίας και να υποβάλλει σχετικές εκθέσεις στο Ευρωπαϊκό Κοινοβούλιο και το Συμβούλιο. Αν κρίνει αναγκαία την επίτευξη περαιτέρω βελτιώσεων της προστασίας των πεζών, η Επιτροπή θα πρέπει να υποβάλει προτάσεις για την τροποποίηση της παρούσας οδηγίας σύμφωνα με την τεχνική πρόοδο.
(7)
Αναγνωρίζεται, ωστόσο, ότι ορισμένα οχήματα που εντάσσονται στο πεδίο εφαρμογής της παρούσας οδηγίας, και στα οποία μπορούν να προσαρμόζονται συστήματα μετωπικής προστασίας, δεν θα υπόκεινται στην οδηγία 2003/102/ΕΚ. Θεωρείται ότι, στα οχήματα αυτά, η εφαρμογή των απαιτήσεων της παρούσας οδηγίας όσον αφορά τη δοκιμή ομοιώματος άνω μέρους του ποδιού, ενδέχεται να είναι τεχνικά ανέφικτη. Για να διευκολυνθεί η βελτίωση της ασφάλειας των πεζών, όσον αφορά τις κρανιακές κακώσεις, μπορεί να είναι αναγκαίο να επιτραπεί η επιβολή εναλλακτικών υποχρεώσεων αντί της δοκιμής ομοιώματος άνω μέρους του ποδιού, με ισχύ αποκλειστικά για τα οχήματα αυτά, εξασφαλίζοντας, ταυτόχρονα, ότι η τοποθέτηση συστημάτων μετωπικής προστασίας δεν αυξάνει τον κίνδυνο τραυματισμού στο πόδι για τους πεζούς ή άλλους ευάλωτους χρήστες των οδών.
(8)
Τα απαιτούμενα μέτρα για την εφαρμογή της παρούσας οδηγίας και για την προσαρμογή της στην επιστημονική και τεχνική πρόοδο θα πρέπει να θεσπισθούν σύμφωνα με την απόφαση 1999/468/EΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (5).
(9)
Δεδομένου ότι ο στόχος της παρούσας οδηγίας, δηλαδή η προώθηση της ασφάλειας των πεζών και άλλων ευάλωτων χρηστών των οδών, μέσω της θέσπισης τεχνικών απαιτήσεων για την έγκριση τύπου οχημάτων με κινητήρα όσον αφορά τα συστήματα μετωπικής προστασίας, δεν μπορεί να επιτευχθεί επαρκώς από τα κράτη μέλη και δύναται συνεπώς, να επιτευχθεί καλύτερα σε κοινοτικό επίπεδο, η Κοινότητα μπορεί να λάβει μέτρα σύμφωνα με την αρχή της επικουρικότητας του άρθρου 5 της συνθήκης. Σύμφωνα με την αρχή της αναλογικότητας, του άρθρου αυτού, η παρούσα οδηγία δεν υπερβαίνει τα αναγκαία όρια για την επίτευξη του στόχου αυτού.
(10)
Η παρούσα οδηγία αποτελεί μέρος του ευρωπαϊκού προγράμματος για την οδική ασφάλεια και μπορεί να συμπληρωθεί από εθνικά μέτρα για την απαγόρευση ή τον περιορισμό της χρήσης συστημάτων μετωπικής προστασίας που διατέθηκαν ήδη στην αγορά πριν από την έναρξη ισχύος της.
(11)
Κατά συνέπεια, η οδηγία 70/156/ΕΟΚ θα πρέπει να τροποποιηθεί αναλόγως,
ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Θέμα
Η παρούσα οδηγία αποσκοπεί στη βελτίωση της προστασίας των πεζών και των οχημάτων με τη λήψη μέτρων παθητικής ασφάλειας. Καθορίζει τεχνικές απαιτήσεις για την έγκριση τύπου οχημάτων με κινητήρα όσον αφορά τα συστήματα μετωπικής προστασίας που παρέχονται είτε ως αρχικός εξοπλισμός που τοποθετείται στα οχήματα είτε ως χωριστές τεχνικές μονάδες.
Άρθρο 2
Ορισμοί
Για τους σκοπούς της παρούσας οδηγίας, ισχύουν οι ακόλουθοι ορισμοί και οι ορισμοί του παραρτήματος Ι σημείο 1:
1.
ως «όχημα», νοείται κάθε όχημα με κινητήρα, της κατηγορίας Μ1, όπως ορίζεται στο άρθρο 2 και στο παράρτημα ΙΙ της οδηγίας 70/156/ΕΟΚ, συνολικής επιτρεπόμενης μάζας που δεν υπερβαίνει τους 3,5 τόνους, καθώς και κάθε όχημα με κινητήρα, της κατηγορίας Ν1, όπως ορίζεται στο άρθρο 2 και στο παράρτημα ΙΙ της οδηγίας 70/156/ΕΟΚ,
2.
ως «χωριστή τεχνική μονάδα», νοείται κάθε χωριστή τεχνική μονάδα κατά την έννοια του άρθρου 2 της οδηγίας 70/156/ΕΟΚ, η οποία προορίζεται για εγκατάσταση και χρήση σε έναν ή περισσότερους τύπους οχημάτων.
Άρθρο 3
Διατάξεις έγκρισης τύπου
1. Από τις 25 Αυγούστου 2006, σε σχέση με νέο τύπο οχήματος στο οποίο έχει τοποθετηθεί σύστημα μετωπικής προστασίας που τηρεί τις απαιτήσεις που ορίζονται στα παραρτήματα Ι και ΙΙ, τα κράτη μέλη δεν δύνανται, για λόγους που αφορούν τα συστήματα μετωπικής προστασίας:
α)
να αρνούνται τη χορήγηση έγκρισης τύπου ΕΚ ή εθνικής έγκρισης τύπου·
β)
να απαγορεύουν την καταχώριση σε μητρώο, πώληση ή θέση σε λειτουργία.
2. Από τις 25 Αυγούστου 2006, σε σχέση με νέο τύπο συστήματος μετωπικής προστασίας, το οποίο διατίθεται ως χωριστή τεχνική μονάδα, και το οποίο τηρεί τις απαιτήσεις που ορίζονται στα παραρτήματα Ι και ΙΙ, τα κράτη μέλη δεν δύνανται:
α)
να αρνούνται τη χορήγηση έγκρισης τύπου ΕΚ, ή εθνικής έγκρισης τύπου·
β)
να απαγορεύουν την πώληση ή θέση σε λειτουργία.
3. Από τις 25 Νοεμβρίου 2006, σε σχέση με νέο τύπο οχήματος στο οποίο έχει τοποθετηθεί σύστημα μετωπικής προστασίας ή νέο τύπο συστήματος μετωπικής προστασίας που προσφέρεται ως χωριστή τεχνική μονάδα, που δεν πληρούν τις απαιτήσεις που ορίζονται στα παραρτήματα Ι και ΙΙ, τα κράτη μέλη αρνούνται τη χορήγηση έγκρισης τύπου ΕΚ ή εθνικής έγκρισης τύπου.
4. Από τις 25 Μαΐου 2007, σε σχέση με οχήματα που δεν πληρούν τις απαιτήσεις που ορίζονται στα παραρτήματα Ι και ΙΙ, τα κράτη μέλη, για λόγους που αφορούν τα συστήματα μετωπικής προστασίας:
α)
θεωρούν τα πιστοποιητικά συμμόρφωσης που συνοδεύουν νέα οχήματα σύμφωνα με την οδηγία 70/156/ΕΟΚ ως μη ισχύοντα πλέον για τους σκοπούς του άρθρου 7 παράγραφος 1 της εν λόγω οδηγίας·
β)
απαγορεύουν την καταχώριση σε μητρώο, πώληση ή θέση σε λειτουργία νέων οχημάτων που δεν συνοδεύονται από πιστοποιητικό συμμόρφωσης σύμφωνα με την οδηγία 70/156/ΕΟΚ.
5. Από τις 25 Μαΐου 2007, οι απαιτήσεις που ορίζονται στα παραρτήματα Ι και ΙΙ, σε σχέση με συστήματα μετωπικής προστασίας που διατίθενται ως χωριστές τεχνικές μονάδες, ισχύουν για τους σκοπούς του άρθρου 7 παράγραφος 2 της οδηγίας 70/156/ΕΟΚ.
Άρθρο 4
Μέτρα εφαρμογής και τροποποιήσεις
1. Η Επιτροπή, θεσπίζει, σύμφωνα με τη διαδικασία που αναφέρεται στο άρθρο 13 παράγραφος 3 της οδηγίας 70/156/ΕΟΚ, λεπτομερείς τεχνικές απαιτήσεις για τις διατάξεις περί δοκιμών που περιλαμβάνονται στο σημείο 3 του παραρτήματος Ι.
2. Οι αναγκαίες τροποποιήσεις για την προσαρμογή της παρούσας οδηγίας θεσπίζονται από την Επιτροπή σύμφωνα με τη διαδικασία του άρθρου 13 παράγραφος 3 της οδηγίας 70/156/ΕΟΚ.
Άρθρο 5
Επανεξέταση
Το αργότερο στις 25 Αυγούστου 2010, υπό το πρίσμα της τεχνικής προόδου και της εμπειρίας, η Επιτροπή επανεξετάζει τις τεχνικές διατάξεις της παρούσας οδηγίας, και ιδίως τους όρους για την απαίτηση της δοκιμής ομοιώματος άνω μέρους ποδιού προς σύστημα μετωπικής προστασίας, τη συμπερίληψη δοκιμής ομοιώματος κεφαλής ενηλίκου προς σύστημα μετωπικής προστασίας και την προδιαγραφή δοκιμής ομοιώματος κεφαλής παιδιού προς σύστημα μετωπικής προστασίας. Τα αποτελέσματα αυτής της επανεξέτασης αποτελούν αντικείμενο έκθεσης της Επιτροπής προς το Ευρωπαϊκό Κοινοβούλιο και το Συμβούλιο.
Εάν, ως αποτέλεσμα αυτής της επανεξέτασης, θεωρείται σκόπιμη η προσαρμογή των τεχνικών διατάξεων της παρούσας οδηγίας, η εν λόγω προσαρμογή πραγματοποιείται σύμφωνα με τη διαδικασία που ορίζεται στο άρθρο 13 παράγραφος 3 της οδηγίας 70/156/ΕΟΚ.
Άρθρο 6
Τροποποιήσεις της οδηγίας 70/156/ΕΟΚ
Τα παραρτήματα I, III, IV και XI της οδηγίας 70/156/ΕΟΚ τροποποιούνται σύμφωνα με το παράρτημα ΙΙΙ της παρούσας οδηγίας.
Άρθρο 7
Μεταφορά στο εθνικό δίκαιο
1. Τα κράτη μέλη θεσπίζουν και δημοσιεύουν έως τις 25 Αυγούστου 2006, το αργότερο, τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία. Πληροφορούν αμέσως την Επιτροπή σχετικά.
Εφαρμόζουν τις διατάξεις αυτές από τις 25 Αυγούστου 2006.
Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς καθορίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 8
Χωριστές τεχνικές μονάδες
Η παρούσα οδηγία δεν θίγει την αρμοδιότητα των κρατών μελών να απαγορεύουν ή να περιορίζουν τη χρήση των συστημάτων μετωπικής προστασίας που διατέθηκαν στην αγορά ως χωριστές τεχνικές μονάδες πριν από την έναρξη ισχύος της παρούσας οδηγίας.
Άρθρο 9
Έναρξη ισχύος
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 10
Αποδέκτες
Η παρούσα οδηγία απευθύνεται στα κράτη μέλη.
Στρασβούργο, 26 Οκτωβρίου 2005.

Labels: 7
8